Валерий Брюсов
Дитирамб на града

Превод от руски: Петър Велчев, 2008

chitanka.info

Дитирамб на града[0]

Ти властваш над поля пустинни,

с огньове звездни засиял,

но от фабричните комини

отвред си обграден без жал.

О, тухлен, стъклен и стоманен,

и в мрежи кабелни обвит,

ти си магьосник непрестанен,

ти — вечен, всемогъщ магнит.

О, дракон хищен, и безкрил, и

издигнат като страж над нас,

днес по железните ти жили

текат вода, и ток, и газ.

Знам, твойта алчуща утроба

е като зинала уста —

не млъква там, клокочи Злоба

и страшно стене Бедността.

А ти, гиганте хитроумни,

се къпеш в златна светлина,

издигайки палати шумни —

за книги, статуи, платна.

А после дръзваш да щурмуваш

дворците свои чрез сганта,

на черни митинги бушуваш:

Безумство, Гордост, Нищета!

Докато в нощите се киска

Развратът пищен, огнелик,

и нежно в чашите се плиска

отрова сластна всеки миг,

ти мачкаш робите покорни,

та все по-бясно да сноват

машините им неуморни

и остриета да коват.

Коварен змей със взор чаровен

с върховен, сляп от ярост жест,

ти своя собствен нож отровен

над себе си издигаш днес.

1907

[0] Инокентий Аненски в статията си „За съвременния лиризъм“ (1909) коментира това стихотворение на Брюсов по следния начин: „Колкото повече се развива градския живот, толкова повече и безизходно градски стават самите души, приспособявайки се към камъните, музеите, изложбите. Чудните мозайки от икони, пред които никой не се моли, вълните на красива река, криещи отвратителна смърт, любов, грация и красота сред кулисите, в златната пудра и под електрическите лампи, в тайната на спиритическите сеанси — и свободата в червени дрипи — ето обстановката, в която израстват нашите млади поети“. (Ин. Анненский. Книги отражений. Москва, 1979, с.360-361.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.